Liv Holm Andersen (RV), 2012-02-21:
Tak for ordet.
Radikale Venstre deler både ministerens, den socialdemokratiske ordførers og ordføreren fra Venstres holdning til det forslag, der er fremsat af Dansk Folkeparti, nemlig at det er meget sympatisk og meget reelt.
Anbringelsesområdet trænger i den grad til opmærksomhed og kvalitet.
Vi skal løfte den her meget udsatte gruppe børn, som ikke kun har haft en markant hårdere medfart i deres tidlige liv, men som også har en langt større risiko for en dyster fremtid end deres jævnaldrende kammerater.
I politik har vi desværre det lod at beskæftige os med de sager, hvor det udelukkende går skidt, for der har vi et politisk ansvar for at samle op.
Det ansvar skal vi selvfølgelig tage på os, og i den her sammenhæng skal vi tage det på os sammen med vores kommunalpolitiske kollegaer, for anbringelsesområdet er jo et kommunalt anliggende.
Men vi har samtidig fra centralt hold også et ansvar for at sikre, at kommunerne netop har de rigtige redskaber og de rigtige muligheder for at hjælpe.
Derfor er det også en selvstændig pointe, at mange sager rent faktisk går godt, og at mange kommuner også løfter opgaven tilfredsstillende.
Derfor er det vigtigt hele tiden at holde fokus på at fremme de gode løsninger og søge erfaringsudvekslingen og at få alle relevante aktører på banen, for som det også er blevet sagt af de tidligere ordførere og af ministeren, går det galt for mange steder.
Det kan vi gøre bedre, og det skal vi gøre bedre.
Derfor adresserer forslagsstillerne jo også netop et emne, som for mig som ordfører for Det Radikale Venstre som parti og, kan jeg høre, for regeringen er enormt vigtigt og essentielt.
Men den opmærksomhed på og den kvalitet til vores anbragte børn, som forslagsstillerne fra Dansk Folkeparti efterlyser, skal vi sikre for alle vores udsatte børn og ikke blot snævert i anbringelsessager, for der er mange andre børn, som trænger til det.
Det er børn af misbrugere eller psykisk syge, børn, som er ofre for eller tilskuere til vold, og der er de groteske sager om misbrug, som også tidligere er blevet nævnt af mine ordførerkollegaer, som vi har været vidner til i årenes løb.
Derfor anser Radikale Venstre også forslagsstillernes beslutningsforslag som for snævert, på trods af den rigtig gode intention.
Samtidig understreger Radikale Venstre, at det er vigtigt, at der gøres noget hurtigt.
Radikale Venstre er dog helt på linje med ministeren i den her sag.
Der skal ikke bare gøres noget.
Der skal gøres det rigtige.
Derfor hilser Radikale Venstre også ministerens kulegravning af de værste børnesager velkommen, fordi den forhåbentlig vil vise os noget om, hvor det er nødvendigt at sætte ind, hvilke håndtag vi skal hive i for at forhindre så mange sager som overhovedet muligt.
Ligeledes er Det Radikale Venstre også glade for, at vi i en kreds af partier, nemlig satspuljekredsen – en kreds, som Dansk Folkeparti jo også er en del af – i vores sidste aftale satte midler af til en permanent taskforce, som skal understøtte kommunerne i børnesager generelt og altså igen ikke blot i anbringelsessager.
Radikale Venstre anser de her to initiativer som det første spadestik til at kortlægge det her område og finde ud af, hvad det er, der konkret går galt, når der går noget galt, for hvis vi ved det, kan vi også handle og være sikre på, at vi handler på den rigtige måde, og det skylder vi hele gruppen af børn, som er udsatte, såvel de anbragte børn som de øvrige børn.
For at summere op: Det Radikale Venstre bakker altså op om intentionen i Dansk Folkepartis forslag, men vi kan ikke bakke selve forslaget op, for vi ønsker, at det, man ender ud med at gøre, bliver bredere, og at der med afsæt i kulegravningens og taskforcens resultater bliver gjort det, der er mest brug for for en samlet gruppe af udsatte børn.
Tak for ordet.